Strafbare manslag nou ondersoek ná toeris se dood | Netwerk24
Deur Isabel Venter 14 November 2019 15:28
Die polisie in Limpopo ondersoek nou 'n saak van strafbare manslag ná die dood van 'n Switserse toeris ná 'n ongeluk in die Krugerwildtuin waarin 'n taxi 'n kameelperd doodgery het.
Rolland Koller is ernstig beseer toe die kameelperd Sondag op sy gehuurde safarivoertuig geval het nadat dit deur die taxi getref is. Koller is met 'n helikopter na die Nelspruit Mediclinic in Mbombela geneem en Maandag na die waakeenheid van die Netcare Milpark-hospitaal in Johannesburg oorgeplaas waar hy Woensdag dood is.
Manuel Irman, woordvoerder van die Switserse ambassade, het bevestig dat Koller weens sy beserings dood is. Hy wou nie verder uitwei nie. Dit is dus onbekend hoe dit met Barbara Wyss gaan, wat saam met Koller in die voertuig was. Sy het ligte beserings opgedoen en is ook Sondag na die Mediclinic Nelspruit geneem.
Volgens Sanparke was daar Sondag 13 dagbesoekers in die taxi wat in die teenoorgesteld rigting as Koller en Wyss gery het toe die taxi die kameelperd getref het. Die kameelperd het aan die bestuurderskant op die dak van die safari-voertuig te lande gekom en het op die toneel gevrek.
Twee passasiers in die minibus is lig beseer en op die toneel behandel.
Die polisie in Phalaborwa het Dinsdag die ongelukstoneel besoek en besluit om 'n saak van roekelose en/of nalatige bestuur te open nadat hulle geen bewyse kon kry dat 'n klag aanhangig gemaak is nie.
Volgens brig. Motlafela Mojapelo, polisiewoordvoerder, is dit nou egter na strafbare manslag verander.
Die taxibestuurder sal eers vervolg word as die ondersoek afgehandel is én die direkteur van openbare vervolgings besluit daar is genoeg bewyse om hom te vervolg.
Netwerk24 mag nie die man se naam bekend maak nie omdat hy nog nie aangekla is en in die hof verskyn het nie.